CELEX: 32005D0380
Language: et
Date: 2005-04-28 00:00:00
Title: 2005/380/EÜ: Komisjoni otsus, 28. aprill 2005, millega luuakse ettevõtete üldjuhtimise ja äriühinguõiguse valitsusväline ekspertrühm

19.5.2005   
            
            
               ET
            
            
               Euroopa Liidu Teataja
            
            
               L 126/40
            
         
      KOMISJONI OTSUS,
   28. aprill 2005,
   millega luuakse ettevõtete üldjuhtimise ja äriühinguõiguse valitsusväline ekspertrühm
   (2005/380/EÜ)
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut
   ning arvestades järgmist:
   
               (1)
            
            
               Komisjoni 2003. aasta mais vastuvõetud tegevuskavaga äriühinguõiguse kaasajastamise ja ettevõtete üldjuhtimise edendamise kohta Euroopa Liidus (1) määratleti toimingud, mis tuleb läbi viia äriühinguõiguse ja ettevõtete üldjuhtimise reguleeriva raamistiku kaasajastamiseks, täiendamiseks ja lihtsustamiseks.
            
         
               (2)
            
            
               Selles tegevuskavas tunnistatakse ekspertide ja avalike arutelude tähtsust ühenduse tasandi äriühinguõiguse ja ettevõtete üldjuhtimise arendamise lahutamatu osana.
            
         
               (3)
            
            
               Ettevõtete üldjuhtimise ja äriühinguõiguse valitsusväline ekspertrühm peaks olema organ, kes eelkõige analüüsib ja arutab ettevõtete üldjuhtimise ja äriühinguõiguse küsimusi seoses tegevuskavas ettenähtud meetmetega ja annab nende kohta komisjonile nõu. Seepärast on asjakohane, et ekspertrühm koosneks eriti kõrgelt kvalifitseeritud isikutest, kes osalevad aktiivselt äritegevuses, akadeemilistes ringkondades või kodanikuühiskonnas, ning kes suudavad oma ettevõtete üldjuhtimise ja äriühinguõiguse alaseid eriteadmisi rakendada ühenduse tasandil.
            
         
               (4)
            
            
               Ettevõtete üldjuhtimise ja äriühinguõiguse valitsusväline ekspertrühm peaks kehtestama oma töökorra ja täielikult järgima institutsioonide rolli ja õigusi,
            
         ON TEINUD JÄRGMISE OTSUSE:
   Artikkel 1
   Käesolevaga moodustatakse ühenduse ettevõtete üldjuhtimise ja äriühinguõiguse valitsusväline ekspertrühm (edaspidi “ekspertrühm”).
   Artikkel 2
   Ekspertrühma ülesanne on komisjoni taotlusel anda komisjonile tehnilist nõu komisjoni algatuste kohta ettevõtete üldjuhtimise ja äriühinguõiguse valdkonnas. Ekspertrühma esimees võib soovitada komisjonil ekspertrühmaga nõu pidada mis tahes selle valdkonnaga seotud küsimuses.
   Artikkel 3
   Ekspertrühmas on kuni 20 liiget, kes esindavad äri- ja akadeemilisi ringkondi ning kodanikuühiskonda, ning kelle kogemus ja pädevus äriühinguõiguse ja ettevõtete üldjuhtimise valdkonnas on ühenduse tasandil leidnud tunnustust. Ekspertrühma liikmed määrab komisjon. Liikmed nimetatakse ametisse isiklikult. Ekspertrühma liikmed annavad komisjonile sõltumatut nõu.
   Liikmete nimekiri on esitatud lisas.
   Artikkel 4
   Ekspertrühma liikmete ametiaeg on kolm aastat. Ametiaega võib pikendada. Kolmeaastase ametiaja möödudes jäävad ekspertrühma liikmed ametisse, kuni nad asendatakse või tagasi nimetatakse. Kui ekspertrühma liige astub tagasi või sureb oma ametiajal, määrab komisjon uue liikme vastavalt artiklile 3.
   Artikkel 5
   Komisjon teeb liikmete nimekirja teatavaks, avaldades selle Euroopa Liidu Teatajas.
   Artikkel 6
   Ekspertrühma esimees on komisjoni esindaja.
   Ekspertrühm võib komisjoni nõusolekul ja oma volituste piires moodustada asjatundjate töörühmi konkreetsete küsimuste uurimiseks. Töörühmade tegevus lõpetatakse niipea kui nende ülesanded on täidetud.
   Komisjon võib kutsuda ekspertrühma ja/või töörühmade töös osalema erilist pädevust omavaid eksperte ja vaatlejaid.
   Artikkel 7
   Üldjuhul koguneb ekspertrühm komisjoni asukohas vastavalt komisjoni kehtestatud korrale ja ajakavale.
   Ekspertrühm võtab vastu oma töökorra komisjoni esitatud eelnõu põhjal.
   Komisjon tagab ekspertrühmale sekretariaaditeenused. Asjast huvitatud komisjoni töötajad võivad osa võtta ekspertrühma ja töörühmade tööst ning osaleda debattides.
   Komisjon võib avaldada ekspertrühma või selle töörühmade lõppjäreldused, kokkuvõtted, väljavõtted lõppjäreldustest või töödokumentidest asjaomase dokumendi algkeeles Internetis.
   Artikkel 8
   Liikmete, vaatlejate ja ekspertide sõidu- ja elamiskulud seoses ekspertrühma tegevuses osalemisega hüvitab komisjon kehtivate komisjoni sätete kohaselt. Nende tegevust ei tasustata.
   Artikkel 9
   Käesolevat otsust kohaldatakse kuni 27. aprillini 2008.
   
      Brüssel, 28. aprill 2005
      
         
            Komisjoni nimel
         
         
            komisjoni liige
         
         Charlie McCREEVY
         
      
   
   
      (1)  KOM(2003) 284 (lõplik).
   
      LISA
      EKSPERTRÜHMA LIIKMETE NIMEKIRI
      
                   
               
               
                  Gintautas BARTKUS
               
            
                   
               
               
                  Theodor BAUMS
               
            
                   
               
               
                  Francesco CHIAPPETTA
               
            
                   
               
               
                  Thomas COURTNEY
               
            
                   
               
               
                  Jean-Pierre HELLEBUYCK
               
            
                   
               
               
                  Erich KANDLER
               
            
                   
               
               
                  Mrs Vanessa KNAPP
               
            
                   
               
               
                  Vratislav KULHÁNEK
               
            
                   
               
               
                  Jukka MÄHÖNEN
               
            
                   
               
               
                  Stilpon NESTOR
               
            
                   
               
               
                  Jesper Bo NIELSEN
               
            
                   
               
               
                  Jósef OKOLSKI
               
            
                   
               
               
                  Leonardo PEKLAR
               
            
                   
               
               
                  Colin PERRY
               
            
                   
               
               
                  Enrique PIÑEL LÓPEZ
               
            
                   
               
               
                  Geert RAAIJMAKERS
               
            
                   
               
               
                  Mrs Joëlle SIMON
               
            
                   
               
               
                  Mario STELLA-RICHTER
               
            
                   
               
               
                  Mrs Daniela WEBER-REY
               
            
                   
               
               
                  Patrick ZURSTRASSEN